b'\n_START_ARTICLE_\n\xc3\x85ben standard\n_START_PARAGRAPH_\nEn \xc3\xa5ben standard er en teknisk specifikation, som er offentligt tilg\xc3\xa6ngeligt, der har til form\xc3\xa5l at n\xc3\xa5 et bestemt m\xc3\xa5l. Ved at tillade at alle kan bruge standarden, kan man \xc3\xb8ge kompatibiliteten mellem diverse hardware- og software-komponenter. Fordelen er, at alle med et vist teknisk kendskab og det n\xc3\xb8dvendige udstyr til at implementere l\xc3\xb8sningen, kan bygge eller programmere noget, der virker sammen med udstyr, som bliver produceret af et andet firma._NEWLINE_Mange standarder er ejet af et selskab i stedet for at v\xc3\xa6re \xc3\xa5bne, og derfor m\xc3\xa5 man indhente en licens fra den organisation, som ejer rettighederne til standarden, f\xc3\xb8r man bruger den. En \xc3\xa5ben standard betyder ikke n\xc3\xb8dvendigvis, at man ikke beh\xc3\xb8ver en indhente en licens til patentrettighederne for at bruge standarden, eller at licensen findes frit tilg\xc3\xa6ngeligt. F.eks. bliver standarderne udgivet af det internationale standardiseringsorganisationer som ITU, ISO og IEC for det meste betragtet som \xc3\xa5bne, men de kan i visse tilf\xc3\xa6lde kr\xc3\xa6ve en vis sum af penge for licensen til patentrettighederne f\xc3\xb8r implementationen._NEWLINE_Fredag den 2. juni 2006 vedtog Folketinget enstemmigt Det Radikale Venstres forslag om at g\xc3\xb8re \xc3\xa5bne it-standarder obligatoriske i det offentlige. Oprindeligt lagde forslaget op til at \xc3\xa5bne standarder skulle indf\xc3\xb8res pr. 1. januar 2008. Dansk Folkeparti fik dog tilf\xc3\xb8jet "eller s\xc3\xa5 snart det er teknisk muligt." Nogle mener at forslaget kun virker som en hensigtserkl\xc3\xa6ring om at benytte \xc3\xa5bne standarder i det offentlige, uden noget reelt krav. Regeringspartierne modarbejdede beslutningsforslaget indtil sidste \xc3\xb8jeblik, men endte med at stemme for. Venstres IT-ordf\xc3\xb8rer Michael Aastrup Jensen s\xc3\xa5 gerne at man gik endnu l\xc3\xa6ngere.'